SL Uradni list Evropske unije L 153/3

DELEGIRANA UREDBA KOMISIJE (EU) 2016/908

z dne 26. februarja 2016

o dopolnitvi Uredbe (EU) št. 596/2014 Evropskega parlamenta in Sveta, ki določa regulativne tehnične standarde o merilih, postopkih in zahtevah za odobritev sprejete tržne prakse ter zahtevah za ohranitev ali prenehanje prakse ali za spremembo pogojev za njeno odobritev

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Sveta in Komisije 2003/124/ES, 2003/125/ES in 2004/72/ES (1) ter zlasti tretjega pododstavka člena 13(7) Uredbe.

ob upoštevanju naslednjega:

(1) Določitev skupnih meril, postopkov in zahtev bi morala prispevati k razvoju enotnih ureditev na področju sprejetih tržnih praks (STP), izboljšati jasnost pravne ureditve, v skladu s katero so te prakse dovoljene, ter spodbujati pošteno in učinkovito ravnanje med udeleženci na trgu. Poleg tega bi morala krepiti pravilno delovanje trga in njegovo integriteto.

(2) Za zagotovitev, da STP ne vplivajo negativno na inovacije in nadaljnji dinamični razvoj finančnih trgov, pristojni organi ne bi smeli avtomatsko šteti novih ali nastajajočih tržnih gibanj, ki bi lahko privedla do novih tržnih praks, za nesprejemljiva. Nasprotno, navedeni pristojni organi bi morali oceniti, ali so takšne tržne prakse v skladu z merili, določenimi v tej uredbi in v Uredbi (EU) št. 596/2014.

(3) STP bi bilo treba izvajati na način, ki zagotavlja integriteto trga in zaščito vlagateljev brez ustvarjanja tveganj za druge udeležence na trgu in druge povezane trge. Zato je treba ustrezno upoštevati preglednost in pogoje, ki urejajo tržne prakse, predlagane za uvrstitev kot STP. Pristojni organi bi morali pri ocenjevanju stopnje preglednosti tržnih praks, ki so javnosti in pristojnim organom predlagane kot STP, upoštevati različne faze izvajanja potencialnih STP. Zato je tudi primerno določiti posebne zahteve glede preglednosti za te faze, in sicer preden udeleženci na trgu izvajajo STP, med njihovim izvajanjem in ko udeleženci na trgu prenehajo izvajati STP.

(4) Tržne prakse, ki jih lahko pristojni organi odobrijo kot STP, se lahko razlikujejo glede na vrsto in naravo. Pri odobritvi tržne prakse kot STP bi moral pristojni organ oceniti pogostnost razkritja, ki se zahteva od vseh oseb, ki jo bodo izvajale, za zagotovitev, da je prilagojena in primerna za tržno prakso, ki se preučuje. S pogostostjo razkritja bi bilo treba doseči ravnovesje med potrebo po obveščanju javnosti in zagotavljanju informacij pristojnemu organu za stalno spremljanje ter bremenom, ki ga za tiste, ki izvajajo STP, predstavlja redno razkrivanje informacij. Poleg tega bi morali pristojni organi pri ocenjevanju tržne prakse, ki se lahko izvajajo zunaj mesta trgovanja, preučiti, ali je izpolnjena zahteva o visoki ravni preglednosti glede na trg.

(5) Pristojni organi, ki so sprejeli tržno prakso, bi morali zagotoviti, da se spremlja s primerno skrbnostjo in pazljivostjo. Zato bi bilo treba od oseb, ki izvajajo tržno prakso, zahtevati, da vodijo zadostne evidence vseh izvedenih poslov in naročil, da se pristojnim organom omogoči izvajanje njihovih nadzornih nalog in izvršilnih ukrepov iz Uredbe (EU) št. 596/2014. Prav tako je zelo pomembno, da je njihove dejavnosti izvajanja tržne prakse mogoče razlikovati od drugih trgovalnih dejavnosti, ki jih izvajajo za svoj račun ali za račun strank. To se lahko doseže z ločenimi računi.

(6) Status subjekta, ki izvaja sprejeto tržno prakso, je treba upoštevati, zlasti kadar navedeni subjekt deluje v imenu ali za račun druge osebe, ki je neposredni upravičenec tržne prakse. Pristojni organi bi morali oceniti, ali je status nadzorovane osebe relevanten za sprejetje posebne tržne prakse, ki se preučuje.

(7) Pri presoji vpliva tržnih praks, predlaganih za uvrstitev kot STP, na likvidnost in učinkovitost trga, bi morali pristojni organi upoštevati cilj tržnih praks, na primer, ali je v posebnih okoliščinah cilj tržnih praks spodbujanje rednega trgovanja z nelikvidnimi finančnimi instrumenti, izogibanje zlorabi prevladujočega položaja, zagotavljanje ponudb, če obstaja tveganje, da ne bo nasprotnih strank za trgovanje, ali omogočanje urejenih poslov, pri katerih ima udeleženec prevladujoči položaj. Kar zadeva ceno, bi si s takšnimi cilji lahko prizadevali tudi za čim manjša nihanja cen zaradi čezmernih razmikov in omejene ponudbe ali povpraševanja po finančnem instrumentu, ne da bi to ogrozilo tržno gibanje, za zagotavljanje preglednosti cen ali za omogočanje poštene ocene cen na trgih, na katerih se največ trguje zunaj mesta trgovanja.

(8) Ta uredba temelji na osnutkih regulativnih tehničnih standardov, ki jih je Evropski organ za vrednostne papirje in trge predložil Komisiji.

(9) Evropski organ za vrednostne papirje in trge je o osnutkih regulativnih tehničnih standardov, na katerih temelji ta uredba, opravil odprta javna posvetovanja, analiziral morebitne s tem povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2).

(10) Da se zagotovi nemoteno delovanje finančnih trgov, je nujno, da začne ta uredba veljati takoj in da se določbe iz te uredbe uporabljajo od istega datuma kot tiste, določene v Uredbi (EU) št. 596/2014 –

SPREJELA NASLEDNJO UREDBO:

POGLAVJE I

SPLOŠNE DOLOČBE

Člen 1

Opredelitev pojmov

Za namene te uredbe „nadzorovane osebe“ pomeni kar koli od naslednjega:

(a) investicijska podjetja, ki so imajo dovoljenje v skladu z Direktivo 2014/65/EU Evropskega parlamenta in Sveta (3);

(b) kreditne institucije, ki so imajo dovoljenje v skladu z Direktivo 2013/36/EU Evropskega parlamenta in Sveta (4);

(c) finančne nasprotne stranke, kot so opredeljene v členu 2(8) Uredbe (EU) št. 648/2012 Evropskega parlamenta in Sveta (5);

(d) vsako osebo, za katero veljajo zahteve glede dovoljenja, organizacijske zahteve ter zahteve glede nadzora „pristojnega finančnega organa“ ali „nacionalnega regulativnega organa“, kakor je določeno v Uredbi (EU) št. 1227/2011 Evropskega parlamenta in Sveta (6);

(e) vsako osebo, za katero veljajo zahteve glede dovoljenja, organizacijske zahteve in zahteve glede nadzora pristojnih organov, regulatorjev ali agencij, odgovornih za blagovne promptne trge ali trge izvedenih finančnih instrumentov;

(f) upravljavce, za katere veljajo obveznosti glede skladnosti z Direktivo 2003/87/ES Evropskega parlamenta in Sveta (7) o vzpostavitvi sistema za trgovanje s pravicami do emisije toplogrednih plinov.

POGLAVJE II

SPREJETE TRŽNE PRAKSE

ODDELEK 1

Odobritev sprejete tržne prakse

Člen 2

Splošne zahteve

1. Pred odobritvijo tržne prakse kot sprejete tržne prakse (STP) pristojni organi:

(a) ocenijo tržno prakso na podlagi vsakega od meril, določenih v členu 13(2) Uredbe (EU) št. 596/2014 in podrobneje določenih v oddelku 2 tega poglavja;

(b) se po potrebi posvetujejo z ustreznimi organi, kar vključuje vsaj predstavnike izdajateljev, investicijska podjetja, kreditne institucije, vlagatelje, udeležence na trgu s pravicami do emisije, upravljavce trga, ki upravljajo večstranski sistem trgovanja (MTF) ali organiziran sistem trgovanja (OTF), in upravljavce reguliranega trga ter druge organe, o ustreznosti odobritve tržne prakse kot STP.

2. Pristojni organi, ki nameravajo odobriti tržno prakso kot STP, uradno obvestijo ESMA in druge pristojne organe o tej nameri v skladu s postopkom iz oddelka 3, in sicer tako, da uporabijo predlogo iz Priloge.

3. Če pristojni organi odobrijo tržno prakso kot STP v skladu s členom 13 Uredbe (EU) št. 596/2014 in s to uredbo, na svoji spletni strani javno objavijo odločitev o odobritvi tržne prakse kot STP in opis zadevne STP v skladu s predlogo iz Priloge, ki vključuje naslednje informacije:

(a) opis vrste oseb, ki lahko izvajajo STP;

(b) opis vrste oseb ali skupine oseb, ki imajo lahko korist od izvajanja STP, in sicer tako, da jo izvajajo neposredno ali prek imenovanja druge osebe, ki izvaja STP („upravičenec“);

(c) opis vrste finančnega instrumenta, na katerega se nanaša STP;

(d) navedbo, ali je STP mogoče izvajati določeno časovno obdobje, in opis primerov ali pogojev, ki privedejo do začasne prekinitve, začasne ustavitve ali prenehanja prakse.

Osebe iz točke (a) prvega pododstavka so odgovorne za kakršno koli odločitev glede trgovanja, vključno z oddajo naročila, preklicem ali spremembo naročila in sklenitvijo posla, ali za izvedbo trgovanja v zvezi z STP.

ODDELEK 2

Določitev meril, ki jih je treba upoštevati pri odobritvi sprejete tržne prakse

Člen 3

Preglednost

1. Pri ugotavljanju, ali se tržna praksa lahko odobri kot STP in ali izpolnjuje merilo iz točke (a) člena 13(2) Uredbe (EU) št. 596/2014, pristojni organi preverijo, ali tržna praksa zagotavlja, da se javnosti razkrijejo naslednje informacije:

(a) preden se tržna praksa izvaja kot STP: (i) identitete upravičencev in oseb, ki jo bodo izvajale, ter tistega med njimi, ki je odgovoren za izpolnitev zahtev po preglednosti iz točk (b) in (c) tega odstavka; (ii) opredelitev finančnih instrumentov, v zvezi s katerimi se bo uporabljala STP; (iii) obdobje, v katerem se bo izvajala STP, ter primeri ali pogoji, ki privedejo do začasne prekinitve, začasne ustavitve ali prenehanja njenega izvajanja; (iv) opredelitev mest trgovanja, na katerih se bo izvajala STP, in, kjer je ustrezno, navedba možnosti, da se posli izvajajo zunaj mesta trgovanja; (v) sklic na najvišje zneske denarnih sredstev in število finančnih instrumentov, namenjenih izvajanju STP, kjer je ustrezno;

(b) ko se tržna praksa izvaja kot STP: (i) podrobnosti, sporočene v rednih presledkih, o trgovanju v zvezi z izvajanjem STP, kot so število izvedenih poslov, obseg trgovanja, povprečna velikost poslov in navedeni povprečni razmiki, cene izvedenih poslov; (ii) vse spremembe prej razkritih informacij o STP, vključno s spremembami, ki se nanašajo na razpoložljive vire v obliki denarnih sredstev in finančnih instrumentov, spremembe identitete oseb, ki izvajajo STP, in vsaka sprememba v razporeditvi denarnih sredstev ali finančnih instrumentov v računih upravičenca in oseb, ki izvajajo STP;

(c) ko se tržna praksa preneha izvajati kot STP na pobudo osebe, ki jo je izvajala, upravičenca ali obeh: (i) dejstvo, da se je izvajanje STP prenehalo; (ii) opis, kako se je STP izvajala; (iii) razloge ali vzroke za prenehanje izvajanja STP.

Ko je znotraj posameznega trgovalnega dne izvedenih več poslov, so lahko za namene točke (b)(i) sprejemljivi skupni dnevni podatki v zvezi z ustreznimi kategorijami informacij.

2. Pri ugotavljanju, ali se tržna praksa lahko odobri kot STP in ali izpolnjuje merilo iz točke (a) člena 13(2) Uredbe (EU) št. 596/2014, pristojni organi preverijo, ali tržna praksa zagotavlja, da se jim razkrijejo naslednje informacije:

(a) preden se tržna praksa izvaja kot STP, ureditve ali pogodbe med opredeljenimi upravičenci in osebami, ki bodo izvajale tržno prakso, ko bo odobrena kot STP, če so takšne ureditve ali pogodbe potrebne za njeno izvajanje;

(b) ko se tržna praksa izvaja kot STP, redno poročilo pristojnemu organu, v katerem so navedene podrobnosti o izvedenih poslih in o dejavnostih v zvezi z vsakim sporazumom ali pogodbo med upravičenci in osebami, ki izvajajo STP.

Člen 4

Zaščita delovanja tržnih sil ter medsebojni vpliv ponudbe in povpraševanja

1. Pri ugotavljanju, ali tržna praksa, ki je predlagana za odobritev kot STP, izpolnjuje merilo iz točke (b) člena 13(2) Uredbe (EU) št. 596/2014, pristojni organi preučijo, ali tržna praksa omejuje priložnosti drugih udeležencev na trgu, da se odzovejo na posle. Pristojni organi preučijo vsaj naslednja merila v zvezi z vrsto oseb, ki bodo izvajale tržno prakso, ko bo odobrena kot STP:

(a) ali so nadzorovane osebe;

(b) ali so člani mesta trgovanja, kjer se bo izvajala STP;

(c) ali hranijo evidence naročil in poslov v zvezi s tržno prakso, ki se izvaja tako, da se zlahka razlikuje od drugih trgovalnih dejavnosti, vključno z vzdrževanjem ločenih računov za izvajanje STP, da se zlasti dokaže, da so uvedena naročila vnesena ločeno in posamično brez združevanja naročil več strank;

(d) ali so vzpostavile posebne notranje postopke, ki omogočajo: (i) takojšnjo identifikacijo dejavnosti, povezanih s tržno prakso; (ii) razpoložljivost zadevnih evidenc naročil in poslov pristojnemu organu na njegovo zahtevo;

(e) ali imajo sredstva, potrebna za skladnost in revizijo, da bi lahko spremljale in zagotavljale stalno skladnost s pogoji, določenimi za STP;

(f) ali hranijo evidence iz točke (c) za obdobje najmanj petih let.

2. Pristojni organi preučijo obseg, v katerem tržna praksa uvaja predhodni seznam pogojev trgovanja za izvajanje kot STP, vključno z omejitvami glede cen in obsega ter omejitvami pozicij.

3. Pristojni organi ocenijo, v kolikšni meri tržna praksa in ureditev ali pogodba za svoje izvajanje:

(a) omogoča osebi, ki izvaja STP, da deluje neodvisno od upravičenca, ne da bi morala upoštevati navodila, informacije ali vpliv upravičenca, kar zadeva način, na katerega je treba izvesti trgovanje;

(b) omogoča izogibanje navzkrižju interesov med upravičencem in strankami osebe, ki izvaja STP.

Člen 5

Vpliv na likvidnost in učinkovitost trga

Pri ugotavljanju, ali tržna praksa, ki je predlagana za odobritev kot STP, izpolnjuje merilo iz točke (c) člena 13(2) Uredbe (EU) št. 596/2014, pristojni organi ocenijo vpliv, ki ga ima tržna praksa vsaj na naslednje elemente:

(a) obseg trgovanja;

(b) število naročil v knjigi naročil (globina naročil);

(c) hitrost izvedbe poslov;

(d) povprečno ceno, tehtano glede na obseg, posameznega trgovalnega dne, dnevno zaključno ceno;

(e) razpon med nakupno in prodajno ceno, cenovno nihanje in nestanovitnost;

(f) pravilnost ponudb ali poslov.

Člen 6

Vpliv na pravilno delovanje trga

1. Pri ugotavljanju, ali tržna praksa, ki je predlagana za odobritev kot STP, izpolnjuje merilo iz točke (d) člena 13(2) Uredbe (EU) št. 596/2014, pristojni organi upoštevajo naslednje elemente:

(a) možnost, da bi lahko tržna praksa vplivala na procese oblikovanja cen na mestu trgovanja;

(b) v kolikšni meri bi tržna praksa lahko olajšala ocenjevanje cen in naročil, vnesenih v knjigo naročil, ter ali posli, ki se izvedejo, ali naročila, ki se uvedejo, zaradi izvajanja kot STP ne kršijo pravil trgovanja ustreznega mesta trgovanja;

(c) načine, na katere se javnosti razkrijejo informacije iz člena 3, tudi če se razkrijejo na spletnem mestu zadevne platforme za trgovanje in, kjer je ustrezno, kadar se istočasno objavijo na spletnih straneh upravičencev;

(d) v kolikšni meri tržna praksa uvaja predhodni seznam primerov ali pogojev, če je njeno izvajanje kot STP začasno ukinjeno ali omejeno, med drugim zlasti obdobja trgovanja ali faze, kot so faze dražbe, prevzemi, prve javne ponudbe, dokapitalizacije, sekundarne ponudbe.

Za namene točke (b) prvega pododstavka se upošteva tudi tržna praksa, pri kateri posle in naročila v realnem času spremlja upravljavec trga ali investicijsko podjetje ali upravljavec trga, ki upravlja MTF ali OTF.

2. Pristojni organi ocenijo, v kolikšni meri tržna praksa omogoča:

(a) naročila, povezana z njeno izvedbo, ki jih je treba oddati ali izvršiti med začetno ali zaključno fazo dražbe znotraj posameznega trgovalnega dne;

(b) naročila ali posle, povezane z njeno izvedbo, ki jih je treba uvesti ali izvesti v obdobjih, ko potekajo posli stabilizacije in ponovnega odkupa.

Člen 7

Tveganja za integriteto povezanih trgov

Pri ugotavljanju, ali tržna praksa, ki je predlagana za odobritev kot STP, izpolnjuje merilo iz točke (e) člena 13(2) Uredbe (EU) št. 596/2014, pristojni organi upoštevajo:

(a) ali se bodo posli v zvezi z izvedbo tržne prakse, ki bo odobrena kot STP, redno poročali pristojnim organom;

(b) ali so sredstva (denarna sredstva ali finančni instrumenti), ki se dodelijo za izvajanje STP, sorazmerna in skladna s cilji same STP;

(c) naravo in raven nadomestila za storitve, opravljene v okviru izvajanja STP, in ali je navedeno nadomestilo določeno kot fiksni znesek; kadar je predlagano variabilno nadomestilo, ne sme povzročiti ravnanja, ki bi lahko škodilo integriteti trga ali njegovemu pravilnemu delovanju, in je na voljo pristojnemu organu za ocenjevanje;

(d) ali vrste oseb, ki bodo izvajale STP, kjer je ustrezno, na trgu, ki se preučuje, zagotavljajo ustrezno ločevanje sredstev, namenjenih za izvajanje STP, od sredstev svojih strank, če jih imajo, ali lastnih sredstev;

(e) ali so zadevne obveznosti upravičencev in oseb, ki izvajajo STP, ali, kjer je ustrezno, skupne obveznosti obojih jasno opredeljene;

(f) ali imajo vrste oseb, ki bodo izvajale STP, vzpostavljeno organizacijsko strukturo in ustrezne notranje dogovore za zagotovitev, da odločitve o trgovanju v zvezi z STP ostanejo tajne za druge enote znotraj te osebe in neodvisne od naročil za trgovanje, prejetih od strank, upravljanja s portfeljem ali naročil za lasten račun;

(g) ali obstaja ustrezen postopek poročanja med upravičencem in osebo, ki bo izvajala STP, ki bi omogočil izmenjavo informacij, potrebnih za izpolnitev njunih pravnih ali pogodbenih obveznosti, kjer je to ustrezno.

Člen 8

Preiskava tržne prakse

Pri ugotavljanju, ali tržna praksa, ki je predlagana za odobritev kot STP, izpolnjuje merilo iz točke (f) člena 13(2) Uredbe (EU) št. 596/2014, pristojni organi zlasti upoštevajo izid katere koli preiskave na trgih, ki jih spremljajo, ki bi lahko postavila pod vprašaj odobritev STP.

Člen 9

Strukturne značilnosti trga

Ob upoštevanju udeležbe malih vlagateljev na zadevnem trgu v skladu s točko (g) člena 13(2) Uredbe (EU) št. 596/2014 pristojni organi ocenijo vsaj:

(a) vpliv, ki bi ga tržna praksa lahko imela na interese malih vlagateljev, kadar se tržna praksa nanaša na finančne instrumente, s katerimi se trguje na trgih, na katerih sodelujejo mali vlagatelji;

(b) ali tržna praksa povečuje možnost malih vlagateljev, da najdejo nasprotne stranke pri finančnih instrumentih z nizko likvidnostjo, ne da bi se povečala tveganja, ki jih prevzemajo.

ODDELEK 3

Postopki

Člen 10

Obvestilo o nameravani odobritvi sprejete tržne prakse

1. Pristojni organi po pošti ali elektronski pošti hkrati uradno obvestijo ESMA in druge pristojne organe v skladu s členom 13(3) Uredbe (EU) št. 596/2014, da nameravajo odobriti STP, in sicer tako da uporabijo predhodno opredeljen seznam kontaktnih točk, ki ga pripravijo in redno vzdržujejo pristojni organi in ESMA.

2. Uradno obvestilo iz odstavka 1 vključuje naslednje elemente:

(a) izjavo o nameravani odobritvi STP, vključno s predvidenim datumom odobritve;

(b) identifikacijo pristojnega organa, ki je poslal uradno obvestilo, in kontaktne podatke kontaktnih oseb znotraj navedenega pristojnega organa (ime, službena telefonska številka in elektronski naslov, funkcija);

(c) podroben opis tržne prakse, ki vključuje: (i) identifikacijo vrst finančnega instrumenta in mest trgovanja, na katerih se bo izvajala STP; (ii) vrste oseb, ki lahko izvajajo STP; (iii) vrsto upravičencev; (iv) navedbo, ali je tržno prakso mogoče izvajati določeno časovno obdobje, in opis primerov ali pogojev, ki privedejo do začasne prekinitve, začasne ustavitve ali prenehanja prakse;

(d) razlog, zaradi katerega bi lahko praksa pomenila tržno manipulacijo v skladu s členom 12 Uredbe (EU) št. 596/2014;

(e) podrobnosti ocene v skladu s členom 13(2) Uredbe (EU) št. 596/2014.

3. Uradno obvestilo iz odstavka 1 vključuje tabelo za ocenjevanje predlagane tržne prakse z uporabo predloge iz Priloge.

Člen 11

Mnenje ESMA

1. ESMA po prejemu obvestila iz člena 13(4) Uredbe (EU) št. 596/2014 in pred izdajo mnenja, zahtevanega v navedenem odstavku, na lastno pobudo ali na pobudo katerega koli pristojnega organa, začne postopek, da se pristojnemu organu, ki je poslal uradno obvestilo, zagotovijo morebitne predhodne pripombe, pomisleki, nesoglasja ali zahteva po pojasnilih v zvezi s priglašeno tržno prakso. Pristojni organ, ki je poslal uradno obvestilo, lahko ESMA zagotovi dodatno pojasnilo v zvezi s priglašeno tržno prakso.

2. Kadar v okviru postopka iz odstavka 1 pride do kakršne koli bistvene ali pomembne spremembe, ki vpliva na osnovo ali vsebino priglašene tržne prakse ali na oceno, ki jo izvede pristojni organ, ki je poslal uradno obvestilo, postopek izdaje mnenja ESMA o priglašeni praksi preneha. Če je primerno, pristojni organ začne nov postopek za odobritev spremenjene prakse kot STP v skladu s členom 13(3) Uredbe (EU) št. 596/2014.

ODDELEK 4

Ohranitev, sprememba in prenehanje sprejetih tržnih praks

Člen 12

Pregled odobrene STP

1. Pristojni organi, ki so odobrili STP, redno in vsaj vsaki dve leti ocenijo, ali so pogoji za odobritev STP iz člena 13(2) Uredbe (EU) št. 596/2014 in oddelka 2 tega poglavja še vedno izpolnjeni.

2. Ne glede na reden pregled v skladu s členom 13(8) Uredbe (EU) št. 596/2014 se sproži tudi ocenjevalni postopek iz odstavka 1:

(a) če je bila naložena kazen, povezana z odobreno STP;

(b) če zaradi pomembnih sprememb tržnega okolja iz člena 13(8) navedene uredbe eden ali več pogojev za sprejetje odobrene prakse ni več izpolnjenih;

(c) če ima pristojni organ razloge za sum, da so upravičenci STP ali osebe, ki jo izvajajo, izvedli oz. izvajajo dejanja, ki so v nasprotju z Uredbo (EU) št. 596/2014.

3. Če ocena pokaže, da odobrena STP ne izpolnjuje več pogojev iz prvotne ocene pristojnih organov, določene v oddelku 2, pristojni organi predlagajo spremembo pogojev za odobritev ali prenehanje STP ob upoštevanju meril iz člena 13.

4. Pristojni organi obvestijo ESMA o izidu postopka ocenjevanja, tudi kadar se STP ne spremeni.

5. Če pristojni organ predlaga spremembo pogojev za sprejetje odobrene STP, izpolnjuje zahteve iz člena 2.

6. Če se pristojni organ odloči, da bo prenehal z odobreno STP, javno razkrije in hkrati sporoči svojo odločitev vsem drugim pristojnim organom in ESMA, pri čemer navede datum prenehanja z namenom posodobitve seznama STP, objavljenega v skladu s členom 13(9) Uredbe (EU) št. 596/2014.

Člen 13

Merila za spremembo ali prenehanje odobrenih STP

Pri odločanju o tem, ali naj se z odobreno STP preneha ali se predlaga sprememba pogojev za njeno sprejetje, pristojni organi upoštevajo:

(a) v kolikšni meri so upravičenci ali osebe, ki izvajajo STP, upoštevali pogoje, določene v okviru navedene STP;

(b) v kolikšni meri je ravnanje upravičencev ali oseb, ki izvajajo STP, povzročilo, da katero koli merilo iz člena 13(2) Uredbe (EU) št. 596/2014 ni bilo več izpolnjeno;

(c) v kolikšni meri udeleženci na trgu niso uporabljali STP v določenem časovnem obdobju;

(d) ali pomembna sprememba ustreznega tržnega okolja iz člena 13(8) Uredbe (EU) št. 596/2014 pomeni, da katerega od pogojev za odobritev STP ni več mogoče izpolniti ali da ga ne bi bilo treba izpolniti, ob upoštevanju zlasti naslednjega: (i) ali je cilj STP postal neizvedljiv; (ii) ali bi nadaljnja uporaba odobrene STP lahko škodljivo vplivala na integriteto ali učinkovitost trgov pod nadzorom pristojnega organa;

(e) ali obstaja primer, ki spada pod katero koli splošno določbo glede prenehanja, vključeno v odobreno STP.

POGLAVJE III

KONČNE DOLOČBE

Člen 14

Začetek veljavnosti

Ta uredba začne veljati dan po objavi v Uradnem listu Evropske unije.

Uporablja se od 3. julija 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 26. februarja 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 1.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(3) Direktiva 2014/65/EU Evropskega parlamenta in Sveta z dne 15 maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).

(4) Direktiva 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij in investicijskih podjetij, spremembi Direktive 2002/87/ES in razveljavitvi direktiv 2006/48/ES in 2006/49/ES (UL L 176, 27.6.2013, str. 338).

(5) Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).

(6) Uredba (EU) št. 1227/2011 Evropskega parlamenta in Sveta z dne 25. oktobra 2011 o celovitosti in preglednosti energetskega trga na debelo (UL L 326, 8.12.2011, str. 1).

(7) Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).